Tupakkalaki tiukentuu, sosiaali- ja terveysministeriö kertoo tiedotteessaan.

Hallituksen esityksen mukaan tupakkatuotteiden ja sähkösavukkeiden nikotiininesteiden tuonnille ETA-maiden ulkopuolelta tulisi 24 tunnin aikaraja. Tämä tarkoittaa sitä, että henkilön pitää olla poissa Suomesta yli 24 tuntia voidakseen tuoda mainittuja tuotteita maahan. Samaten kiellettäisiin tupakkatuotteiden ja sähkösavukkeiden netti- ja muu etämyynti.

Hallitus haluaa edistää erityisesti nuorten savuttomuutta kieltämällä savukkeista, kääretupakasta ja sähkösavukkeiden nesteistä kaikki tunnusomaiset tuoksut ja maut, kuten vanilja ja mentoli.

Uuden tupakkalain on tarkoitus tulla voimaan 20. toukokuuta 2016. Suositut maut, kuten mentoli, kiellettäisiin kuitenkin vasta siirtymäajan jälkeen vuonna 2020.

Taloyhtiöt voivat hallituksen esityksen mukaan puuttua parvekkeella tupakointiin nykyistä helpommin.

-Kunnan viranomainen voisi määrätä tupakointikiellon, jos savua voisi rakenteiden ja muiden olosuhteiden vuoksi kulkeutua esimerkiksi parvekkeelta toiselle. Savun kulkeutuminen siis riittäisi kiellon määräämiseen eikä terveyshaittaa tarvitsisi osoittaa, toisin kuin nykyisin terveydensuojelulain mukaisessa menettelyssä. Sama mahdollisuus puuttua tilanteeseen koskisi myös tapauksia, joissa savuhaitta leviää asunnosta toiseen rakenteiden kautta, ministeriö kertoo tiedotteessaan.

LUE MYÖS: Kerrostalojen tupakointikielto hämmentää – Kiellon rikkojan asunto haltuun?

Tekstivaroitusten lisäksi Suomessa myytäviin tupakkapakkauksiin on direktiivin myötä tulossa kuvavaroitukset. Pakolliset teksti- ja kuvavaroitukset peittäisivät tupakkapakkauksista 65 prosenttia.

Hallitus jätti esityksensä tupakkalaista tänään eduskunnalle, joka tekee asiasta lopullisen päätöksen.